**MUNICIPIUL SATU MARE**

**CABINET PRIMAR**

Nr. 53341/05.09.2025

Kereskényi Gábor, Primar al Municipiului Satu Mare,

În temeiul prevederilor art. 136 alin. (1) din OUG nr. 57/2019 privind Codul administrativ, cu modificările și completările ulterioare, îmi exprim inițiativa în promovarea unui proiect de hotărâre având ca obiect „ modificarea și completarea Anexei 1 la Hotărârea Consiliului Local Satu Mare nr.161/27.06.2013 ”, în susținerea căruia formulez prezentul:

**REFERAT DE APROBARE**

Prin Adresa nr. 1984/11.08.2025 a Liceului de Artă „Aurel Popp”, înregistrată la Primăria municipiului Satu Mare sub nr. 48784/11.08.2025, unitatea de învățământ solicită alocarea unui spațiu suplimentar. Solicitarea este justificată de faptul că spațiile de învățământ existente nu mai corespund cerințelor actuale ale procesului educațional – atât din punct de vedere al dimensiunii și funcționalității, cât și al infrastructurii necesare desfășurării orelor de specialitate.

În acest sens, se propune darea în administrarea Liceului de Artă „Aurel Popp” a imobilului situat în municipiul Satu Mare, str. Wolfenbüttel nr. 6, înscris în CF nr. 181517 Satu Mare, imobil care a fost recent reabilitat.

Totodată, potrivit Hotărârii Consiliului Local nr. 258/31.08.2023 privind modificarea și completarea anexei la HCL nr. 161/27.06.2013, a fost retras dreptul de administrare asupra clădirii B situate în Satu Mare, Calea Traian nr. 16, în care își desfășura activitatea Structura Grădinița „Samus”, ca urmare a unui incendiu care a dus la imposibilitatea utilizării clădirii.

Având în vedere că imobilul a fost reabilitat, se impune darea în administrare a acestuia în favoarea Grădiniței cu Program Prelungit „Voinicelul” – Structura Grădinița „Samus”, în vederea reluării activității educaționale. De asemenea, în conformitate cu prevederile Ordinului Ministrului Educației nr. 5616/25.08.2025, este necesară corelarea datelor din Anexa nr. 1 la HCL nr. 161/27.06.2013 cu rețeaua școlară în vigoare. În sprijinul acestui demers, art. 8 alin. (1) din Legea învățământului preuniversitar nr. 198/2023, cu modificările și completările ulterioare, prevede că:

„Autoritățile administrației publice locale asigură buna desfășurare a învățământului preuniversitar în unitățile administrativ-teritoriale în care acestea își exercită autoritatea.”

Având în vedere cele expuse mai sus, se impune modificarea și completarea Anexei nr. 1 la Consiliului Local al municipiului Satu Mare nr. 161/27.06.2013, în vederea actualizării situației juridice a imobilelor utilizate în procesul de învățământ

În consecință, propunem spre analiză și aprobare Consiliului Local prezentul proiect de hotărâre.

**INIŢIATOR PROIECT  
 PRIMAR**

**Kereskényi Gábor**

Munich Diana/2 ex